Publication: Magyar Közlöny
Issue: MK-1999-2 (Year: 1999, Number: 2)
Era: 1990-2004
Section: az 1/1999. (I. 14.) FVM rendelethez
Paragraph Index: 189

11. A géntechnológiával módosított haszonállatokra és tenyészállatokra vonatkozó információ a zárt rendszer 2. kategóriájában Amennyiben fennáll a módosított DNS horizontális transzmissziójának lehetősége más háziállatokba vagy bármely vadonélő állatfajba, az engedélyt 2. kategóriás felhasználásra kell kiadni. Ebbe a kategóriába kell továbbá sorolni az orvosbiológiai kutatásban betegség-modellként várhatóan alkalmazásra kerülő transzgenikus állatok egy részét is (pl. nyúl, juh). (A már létező laboratóriumi állatmodellek közül ilyen pl. a poliovirus vakcinák tesztelésére használt polioegér, amely a zárt rendszerből történő kikerülése esetén járványt okozhat.) 11.1. Géntechnológiával módosított állatok tartására vonatkozó információ tartalma 11.1.1. Az 1. kategóriás engedélyeknél kért információ. 11.1.2. Egyéb információ (a 11.1.1. pontban foglalt adatok mellett ismertetni kell az alább meghatározott feltételek teljesítését is). 11.1.2.1. Az állatok tartása csak teljesen zárt rendszerben történhet. A zárt rendszerbe történő be-, illetve kilépés a nemzetközi szabványokkal megegyező zsiliprendszeren keresztül kell történjen. A vonatkozó intézkedések ismertetése. 11.1.2.2. A zárt rendszert erre a célra kijelölt, ellenőrzött területre kell telepíteni, ennek dokumentálása. 11.1.2.3. A zárt rendszert (az ellenőrzött területet) a külső környezet atmoszférikus nyomásánál kisebb légnyomás alatt kell tartani, ennek dokumentálása. 11.1.2.4. A biztonsági berendezések alkalmasak kell legyenek a kísérleti állatok kiszabadulásának, illetve jogosulatlan személyeknek az állatházba való bejutásának megakadályozására, ennek dokumentálása. 11.1.2.5. Minden hulladékot, beleértve az állatok exkrétumát és a használt almot autoklávozással fertőtleníteni kell, vagy hulladékégetőben kell megsemmisíteni. Az állati tetemeket helyben kell megsemmisíteni. A vonatkozó intézkedések foganatosítási lehetőségének dokumentálása. 11.1.2.6. A zárt rendszeren belül, kettős védelmi rendszert kell kiépíteni a hím- és nőivarú állatok elkülönítésére, a módosított gén reproduktív úton történő, vertikális transzmissziójának megakadályozására, amennyiben az nem része a programnak. Ezen intézkedés dokumentálása. 11.2. Géntechnológiával módosított vízi gerinces állatok tartására vonatkozó információk tartalma 11.2.1. Az 1. kategóriás engedélyeknél kért információ. 11.2.2. Egyéb információ (a 11.2.1. pontban foglalt adatok mellett ismertetni kell az alább meghatározott feltételek teljesítését is). 11.2.2.1. A tartályok elhelyezésére szolgáló helyiség kialakításánál meg kell oldani, hogy műszaki hiba (tartály meghibásodás, túlfolyás) esetén a kiszabadult állatok, illetve azok gamétái ne kerülhessenek be az épület vízelvezető rendszerébe, ennek dokumentálása. 11.2.2.2. A zárt rendszert a külső környezet atmoszférikus nyomásánál kisebb légnyomás alatt kell tartani, ennek dokumentálása. 11.2.2.3. A biztonsági berendezések alkalmasak kell legyenek jogosulatlan személyeknek az állatházba való bejutásának megakadályozására, ennek dokumentálása. Megjegyzés:

Source: https://magyarkozlony.hu/hivatalos-lapok/4d532de2b3b582bc0bf9ebc0f605b36d562de5af/dokumentumok/d591b142e11b93d5d71c3c0f0aa2796212d090eb/letoltes